
Egy speciális munkaerőpiac alkalmazhatósági szcenáriói az andragógiában (férfiak és nők a rendőrségen)


Napjainkra már teljesen elfogadott a nők maszkulin területeken történő egyértelmű
szerepvállalása. Kutatásomban arra keresem a választ, hogy hogyan és milyen módon valósul
meg az „egyenlő esélyek” irányelve a magyar rendőrségen belül. Célom, hogy egy konkrét,
általam vizsgált szerv, a Fejér Megyei Rendőr-főkapitányság állományán keresztül mutassam
be, hogy milyen előrelépések történtek az elmúlt tíz évben a nők foglalkoztatása terén, és ezt
milyen eszközök tették lehetővé. Dolgozatom célja, hogy az általános foglalkoztatáspolitika
és humánerőforrás menedzsment számára is fogalmazzak meg szélesebben értelmezett
előmutató lépéseket.
Dolgozatom szerkezetét tekintve két nagy egységre tagozódik. Első rész az „elméleti
keret”, melyben szerepel a téma történeti, tudományos munkák általi megalapozása, a
szakirodalmi áttekintés. Itt kerül vizsgálat alá a területet érintő legfontosabb jogszabályi
háttér, speciális munkaerőpiaci helyzet, esélyegyenlőség, rendőrnők speciális helyzete,
valamint nemzetközi kérdőív alapján rövid kitekintés néhány mai, európai rendőrség eltérő,
de jól működő nemi-politikájára. Második részben található az elvégzett kutatás elemzése,
feltevések, hipotézisek alátámasztása illetőleg a kutatás eredményeinek alapján cáfolata, a
kutatási kérdések megválaszolása, következtetések levonása.  Külföldi és magyar szakirodalmi anyagok, kutatások
feldolgozásával feltártam, hogy társadalmi berendezkedéstől, struktúrától függetlenül
megállapítható, hogy egy alapvetően maszkulin struktúra, szervezet nagy nehézségek árán
befogadja ugyan a nőket, ám a szervezeten belüli elfogadás sok esetben nem teljes.
Bizonyítottam, hogy a nők rendőri pályára lépésének, a vizsgálat időpontjában a szakmai
elkötelezettség, karrierépítés vágya az elsőszámú oka, amelyben azonban a társadalmi
megítélés, a munkaerőpiaci helyzet is szerepet játszik. Empirikus vizsgálattal és
kontrollinterjúkkal feltártam, hogy a rendőrség szervezetében a kompetencia alapú
humánerőforrás-menedzsment jelen van ugyan, ám nem minden esetben érvényesül.
Kutatásommal alátámasztottam egy szervezeten belül a vezetői kiemelt felelősséget a
beosztottak jóllétére vonatkoztatva, az általuk végzett munka minősége szempontjából, és a
szervezethez fűződő lojalitást tekintve is. Továbbá megerősítésre került a permanens, belső,
szakirányú képzés alapvető szerepe a munkavállaló mentális állapota, teljesítménye,
szervezeti lojalitása, belső társas kapcsolatai alakításában.



